பிரச்சாரத்துக்காக தினகரன் எங்கு சென்றாலும் தமிழகம் முழுவதுமிருந்து வந்த ஆயிரம் பேர் அங்கு நின்றார்கள். அவர்கள் பெரிய ஆள்பலத்தைக் காட்டினார்கள். இத்தனைக்கும் தினகரனுக்கு இருந்த எம்பி, எம்.எல்.ஏ.கள் பலமும் இல்லை. அவர் மீது நீதிமன்றத்தில் வழக்கு நடந்துவருகிறது. இரட்டை இலைச் சின்ன வழக்கில்கூட அவர் சிறையில் இருந்துவிட்டு வந்தார். தினகரன் மீதான குற்றச்சாட்டுகள் பின்னுக்குப் போய், அவரை பாஜகவால் பாதிக்கப்பட்ட நபர் எனப் பார்க்கப்பட்டுள்ளார். ஜெயலலிதா சிகிச்சை தொடர்பான வீடியோவும் அவர்கள் மீதான குற்றச்சாட்டுக்கு பதிலடியாக அமைந்துவிட்டது. மைய, மாநில அரசுகளோடு தேர்தல் ஆணையமும் சேர்ந்து தினகரன் தரப்புக்கு எதிராக தன்னிச்சையாகச் செயல்பட்டதும் முக்கியமானது. இந்திய வரலாற்றிலேயே கேள்விப்பட்டிராதபடி, ஒரு விசாரணை ஆணையத்தின் சார்பில் (தினகரன் தரப்பு மீது) போலீசில் புகார் செய்ததும் நடந்தது.